PTTEP เผย Q3/60 ตั้งด้อยค่า “ออยล์ แซนด์” 550 ล้านเหรียญสหรัฐฯ ยันไม่กระทบเงินสดในมือ
PTTEP ไตรมาส 3/60 ตั้งด้อยค่า ออยล์ แซนด์ 550 ล้านเหรียญ เผยการตั้งด้อยค่าดังกล่าวไม่กระทบเงินสดในมือ-กระแสเงินสดของบริษัท
19 ต.ค. 2560

บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP เปิดเผยว่า ในช่วงก่อนหน้านี้ บริษัท PTTEP Canada Limited ซึ่งเป็นบริษัทย่อย ได้เข้าลงทุนในโครงการมาเรียนา ออยล์ แซนด์ ประเทศแคนาดา โดยถือสัดส่วนการลงทุนร้อยละ 100 และเป็นผู้ดำเนินการนั้น
ล่าสุด บริษัทได้พิจารณาปรับแผนการพัฒนา ซึ่งรวมถึงการชะลอการตัดสินใจลงทุนขั้นสุดท้าย (Final Investment Decision) ของโครงการออกไป เพื่อให้สอดคล้องกับผลการศึกษาการพัฒนาโครงการที่ดำเนินการมาอย่างต่อเนื่อง โดยคำนึงถึงความคุ้มค่าเชิงพาณิชย์ภายใต้สภาวะอุตสาหกรรมปัจจุบัน
ทั้งนี้ การปรับแผนการพัฒนาดังกล่าวส่งผลให้ในไตรมาส 3/60 บริษัทจะรับรู้ขาดทุนจากการด้อยค่าของสินทรัพย์เป็นจำนวนประมาณ 550 ล้านดอลลาร์สหรัฐ ซึ่งเป็นไปตามมาตรฐานบัญชี แต่การด้อยค่าของสินทรัพย์ดังกล่าวไม่จะส่งผลกระทบต่อเงินสดในมือและกระแสเงินสดของบริษัทแต่อย่างใด
อนึ่ง บริษัทยังคงติดตามสภาวะอุตสาหกรรมและสถานการณ์ราคาน้ำมันอย่างใกล้ชิด รวมถึงการหาแนวทางบริหารจัดการโครงการที่เหมาะสมเพื่อสร้างมูลค่าเพิ่มให้แก่บริษัทต่อไป